वनडे वर्ल्ड कप के शेड्यूल पर होगी चर्चा, WTC फाइनल के लिए 3 बैचों में रवाना होगी टीम इंडिया
ODI World Cup Schedule Announcement भारतीय क्रिकेट कंट्रोल बोर्ड (BCCI) ने आने वाले अक्टूबर-नवंबर में होने वाले वनडे वर्ल्ड कप को लेकर स्पेशल जनरल मीटिंग (SGM) बुलाई है
भारतीय क्रिकेट कंट्रोल बोर्ड (BCCI) ने अक्टूबर-नवंबर में होने वाले वनडे वर्ल्ड कप को लेकर स्पेशल जनरल मीटिंग (SGM) बुलाई है। यह मीटिंग इंडियन प्रीमियर लीग (IPL) फाइनल से पहले 27 मई को अहमदाबाद में होगी। ऐसी संभावना है कि मीटिंग के बाद वर्ल्ड कप को लेकर खास घोषणा हो सकती है।
BCCI इन मुद्दों पर चर्चा कर सकता है
वर्ल्ड कप का पूरा शेड्यूल जारी किया जा सकता है
रिपोर्ट के अनुसार, SGM एजेंडे में से एक, ICC वर्ल्ड कप 2023 के लिए कार्य समूह का गठन है। चर्चा है कि मीटिंग के बाद अक्टूबर-नवंबर में होने वर्ल्ड कप टूर्नामेंट का पूरा शेड्यूल जारी किया जा सकता है। साथ ही आयोजन समिति के सदस्यों की भी घोषणा हो सकती है।
आधिकारिक तौर पर वर्ल्ड कप की तारीखों और वेन्यू की घोषणा अभी तक नहीं की गई है, लेकिन ऐसी अटकलें हैं कि टूर्नामेंट 5 अक्टूबर से 19 नवंबर तक होगा। इसे देश के 12 शहरों में खेला जाएगा। अहमदाबाद फाइनल की मेजबानी करेगा। लेकिन, यह अभी भी स्पष्ट नहीं है कि कार्यक्रम की घोषणा भी होगी या नहीं।
महिला प्रीमियर लीग और यौन उत्पीड़न नीति 
रिपोर्ट के अनुसार, BCCI महिला प्रीमियर लीग (WPL) के लिए एक समिति के गठन की घोषणा करेगा। WPL का पहला सीजन इस साल मार्च में IPL की गवर्निंग काउंसिल द्वारा आयोजित किया गया था। अब BCCI महिला लीग के लिए एक अलग निकाय का गठन कर सकता है।
27 मई की इस बैठक में राज्य टीमों में फिजियोथेरेपिस्ट और प्रशिक्षकों की नियुक्ति के लिए दिशानिर्देश दिए जा सकते हैं। इस बैठक में यौन उत्पीड़न नीति की पुष्टि जैसे मुद्दे पर भी चर्चा हो सकती है।
WTC फाइनल के लिए टीम इंडिया के खिलाड़ी 3 बैचों में रवाना होगा 
विश्व टेस्ट चैंपियनशिप (WTC) फाइनल के लिए टीम इंडिया के सदस्य तीन बैच में इंग्लैंड के लिए रवाना होंगे। IPL के लीग स्टेज के खत्म होने के तुरंत बाद पहला बैच 23 मई को उड़ान भरेगा। दूसरा बैच 23 और 24 मई को पहले दो प्ले-ऑफ मैचों के बाद जाएगा।
आखिरी बैच 28 मई के फाइनल के बाद 30 मई को रवाना होगा। इसके अलावा BCCI इंग्लैंड में टीम के लिए एक प्रैक्टिस मैच आयोजित कराने की योजना बना रहा है। ऑस्ट्रेलिया के खिलाफ WTC फाइनल 7 से 12 जून तक ओवल में खेला जाएगा।